Asia C-404/17

A

vastaan

Migrationsverket

(Ennakkoratkaisupyyntö – Förvaltningsrätten i Malmö – Migrationsdomstolen)

Ennakkoratkaisupyyntö – Turvapaikkapolitiikka – Direktiivi 2013/32/EU – 31 artiklan 8 kohta ja 32 artiklan 2 kohta – Ilmeisen perusteeton kansainvälistä suojelua koskeva hakemus – Turvallisen alkuperämaan käsite – Mainittua käsitettä koskevien kansallisten sääntöjen puuttuminen – Hakijan esittämät tiedot, joita pidetään luotettavina mutta riittämättöminä hakijan alkuperämaan tarjoaman suojan riittävyyden osalta

Tiivistelmä – Unionin tuomioistuimen tuomio (ensimmäinen jaosto) 25.7.2018

Rajavalvonta, turvapaikka ja maahanmuutto – Turvapaikkapolitiikka – Kansainvälisen suojelun myöntämistä ja peruuttamista koskeva menettely – Direktiivi 2013/32 – Ensimmäiseen päätökseen liittyvät tutkintamenettelyt – Hakemus, jota jäsenvaltiot voivat pitää ilmeisen perusteettomana – Perusteet – Turvallisen alkuperämaan kansalaisen esittämä hakemus – Käsite – Hakemus, jossa esitetään tietoja, joita pidetään luotettavina mutta riittämättöminä hakijan alkuperämaan tarjoaman suojan riittävyyden osalta – Kyseisessä jäsenvaltiossa ei ole sääntöjä, joilla pannaan täytäntöön turvallisen alkuperämaan käsite – Näin ei voida toimia

(Euroopan parlamentin ja neuvoston direktiivin 2013/32 31 artiklan 8 kohdan b ja e alakohta, 32 artiklan 2 kohta ja 37 artikla sekä liite I)

Kansainvälisen suojelun myöntämistä tai poistamista koskevista yhteisistä menettelyistä 26.6.2013 annetun Euroopan parlamentin ja neuvoston direktiivin 2013/32/EU 31 artiklan 8 kohdan b alakohtaa, luettuna yhdessä kyseisen direktiivin 32 artiklan 2 kohdan kanssa, on tulkittava niin, että sen perusteella kansainvälistä suojelua koskevaa hakemusta ei voida pitää ilmeisen perusteettomana pääasiassa kyseessä olevan kaltaisessa tilanteessa, jossa yhtäältä hakijan alkuperämaata koskevista tiedoista ilmenee, että hänelle voidaan taata siellä hyväksyttävä suoja, ja toisaalta kyseinen hakija on toimittanut riittämättömät tiedot, jotta hänelle voitaisiin myöntää kansainvälistä suojelua, silloin, kun jäsenvaltio, jossa mainittu hakemus on tehty, ei ole hyväksynyt sääntöjä turvallisen alkuperämaan käsitteen täytäntöönpanosta.

Jäsenvaltio ei näin ollen voi käyttää turvallisen alkuperämaan käsitteeseen perustuviin menettelyihin liittyvää direktiivin 2013/32 säännöillä muutettua kumottavissa olevaa olettamaa, ellei se ole myös pannut kyseisiä sääntöjä kattavasti täytäntöön niiden lakien, asetusten ja hallinnollisten määräysten osalta, jotka sen on annettava. Tässä yhteydessä kunkin jäsenvaltion on määriteltävä kyseisessä lainsäädännössä tarkoitetut turvalliset alkuperämaat direktiivin 2013/32 36 ja 37 artiklassa sekä sen liitteessä I olevien yksityiskohtaisten sääntöjen mukaan eli kansallisen lainsäätäjän on muun muassa hyväksyttävä luettelo kolmansista maista liitteessä I vahvistettujen kriteerien mukaan, annettava muut soveltamissäännöt ja yksityiskohtaiset säännöt, annettava luettelo turvallisista alkuperämaista tiedoksi komissiolle ja lisäksi tarkasteltava sitä uudelleen säännöllisin väliajoin.

Ennakkoratkaisua pyytäneen tuomioistuimen epäilyksistä, jotka koskevat mahdollisuutta katsoa direktiivin 2013/32 31 artiklan 8 kohdan nojalla, että hakemus on ilmeisen perusteeton sen vuoksi, että hakijan esittämät tiedot ovat riittämättömiä, on muistutettava, että kyseisellä direktiivillä on laadittu uudelleen direktiivi 2005/85. Vaikka onkin niin, että direktiivin 2005/85 23 artiklan 4 kohdan g alakohta koski tapausta, jossa hakijan esittämät tiedot ovat ”riittämättömiä”, direktiivin 2013/32 31 artiklan 8 kohdan e alakohdassa, jolla kyseinen säännös on korvattu, ei enää mainita kyseistä tapausta.

(ks. 28, 31–33 ja 35 kohta sekä tuomiolauselma)